钦定古今图书集成/明伦汇编/氏族典/第608卷 > 《廖用贤尚友录》 > 第五伦
## 钦定古今图书集成/明伦汇编/氏族典/第608卷 > 《廖用贤尚友录》 > 第五伦

按《后汉书第五伦传》：“伦字伯鱼，京兆长陵人也。少介
然有义行。王莽末，盗贼起，宗族闾里争往附之，伦乃
依险固，筑营壁以拒之。建武二十七年，举孝廉，补淮
阳国医工长。二十九年，从王朝京师，帝问以政事，伦
酬对政道，帝大悦，拜会稽太守，受俸裁留一月粮，馀
皆贱贸与民之贫羸者。永平五年，坐法免归。数岁，拜”
为宕渠令。在职四年，迁蜀郡太守。肃宗初立，擢自远
郡，代牟融为司空。伦虽峭直，然常疾俗吏苛刻。及为
三公，值帝长者，屡有善政，乃上疏褒称盛美，因以劝
成风德。伦奉公尽节，言事无所依违。性质悫，少文彩，
在位以贞白称。然少蕴藉，不修威仪，亦以此见轻。以
老病上疏乞身。元和三年卒，时年八十馀。